**ΑΣΚΗΣΕΙΣ**

Α) Να βρείτε το είδος και τη λειτουργία των επαναλήψεων στα παρακάτω κείμενα:

1. ΓΙΑΓΙΑ: Τέλος, την ημέρα που απολύθηκε, ήρθε και είπε: «Θέλω να την πάρω». Και παντρεύτηκαν. Τ’ όνομά σας;

ΠΑΠΛΩΜΑΤΑΣ: Στρατηλάτης.

ΓΙΑΓΙΑ: Πώς;

ΠΑΠΛΩΜΑΤΑΣ: Στρατηλάτης.

2. ΤΡΙΑΝΤΑΦΥΛΛΟΣ: Ποιος θείος;

ΠΑΠΛΩΜΑΤΑΣ: Έχουμε πολλούς θείους;

ΤΡΙΑΝΤΑΦΥΛΛΟΣ: O θείος στη Λάρισα;

ΠΑΠΛΩΜΑΤΑΣ: O Ευάγγελος!...

ΤΡΙΑΝΤΑΦΥΛΛΟΣ: Πέθανε;

ΠΑΠΛΩΜΑΤΑΣ: Παλεύει με το χάρο!

3. ΤΡΙΑΝΤΑΦΥΛΛΟΣ: Τρελοί είστε, μωρέ; Μάθατε τέτοιο πράμα και μ’ αφήνατε και κοιμόμουνα τόσες ώρες;

ΠΑΠΛΩΜΑΤΑΣ: Της τα ’λεγα παιδί μου.

ΤΡΙΑΝΤΑΦΥΛΛΟΣ: Μα δεν περνάει γραμμή της προκοπής απ’ το μυαλό σας.

ΠΑΠΛΩΜΑΤΑΣ: Της τα ’λεγα.

4. ΣΟΛΩΝ: Εννοεί πως έξω , είναι καλύτερα έξω.

ΛΟΥΚΑΣ: Στο ύπαιθρο.

ΣΟΛΩΝ: Η μελαγχολία των δέντρων.

ΛΟΥΚΑΣ: Τα φύλλα που πέφτουν.

ΣΟΛΩΝ: Τα πουλιά που φεύγουν.

(*Ο* ΑΣΤΥΝΟΜΟΣ *τους κοιτάζει σαν χαμένος. Σηκώνεται.*)

ΑΣΤΥΝΟΜΟΣ: Ξέρω, ξέρω.

ΣΟΛΩΝ: Ο καυτός ήλιος που παρ’ όλα αυτά δεν καίει.

ΑΣΤΥΝΟΜΟΣ: Τα συννεφάκια ψηλά, ε;

ΣΟΛΩΝ: Οι ψιχάλες, σαν δροσιά, σαν αγιασμός στο ξημέρωμα...

(*Γυρίζουν τα κεφάλια τους αναλόγως πού βρίσκεται ο* ΑΣΤΥΝΟΜΟΣ)

ΑΣΤΥΝΟΜΟΣ: Φτάνει! Το βρήκα. Τρελοί. Στο Δαφνί. Παρτ’ τους! Τι μου τους έφερες; Παρτ’ τους! Δεν είδες; Θεότρελοι. (*Κάθεται στο γραφείο του ανακουφισμένος.*) Ουφ...

5. ΑΦΗΓΗΤΗΣ Α΄: Φίλοι θεατές, κυρίες, κύριοι και δεσποινάρια που τούτη τη στιγμή, η μουσική μας και το κέφι μας, γέλιο σας φέραν στη ψυχή μα κι αγωνία για το τι τρελό εδώ θα σας συμβεί, ακούστε δυο λόγια. Δεν πρόκειται να δείτε ούτε τον πόλεμο της Τροίας, ούτε και τα μαγικά της Κίρκης. Για τον Αλέξανδρο τον Μέγα και τα τρανά κουταλοπήρουνα του Λούκουλου, η ιστορία έχει μιλήσει μια για πάντα.

6. ΑΛΕΚΑ: Ο Ξανθός! Ήρθε!

ΦΩΤΕΙΝΗ: Ήρθε!

............................

ΑΛΕΚΑ: Και τί έγινε;

MΑΡΩ: Τί έγινε;…

ΦΩΤΕΙΝΗ: Ήρθε αυτός. Και τί έγινε;

MΑΡΩ: Δε θυμάμαι... Δε θυμάμαι τίποτα...

ΑΛΕΚΑ: Δε θυμάσαι;

………………………….

7. ΜΠΑΜΠΑΣ: Το παν είναι κάπου κάποτε να φτάσεις.

ΑΦΕΛΗΣ: Τρώγε μακαρόνια να προφτάσεις

ΧΗΡΑ: Είναι νόμος για να έβγεις στον αφρό...

ΑΦΕΛΗΣ: Κι έτσι βάρα στο ψαχνό!

8. ΦΩΤΕΙΝΗ: Και να κάθομαι εγώ με τις ώρες στη βεράντα και να ξεφυλλίζω περιοδικά. Κι άλλα περιοδικά, κι άλλα περιοδικά...Και ξαφνικά με πιάνει κάτι κι αρχίζω ν’ ανησυχώ...Ν’ ανησυχώ μην τον φάει κανένα σκυλόψαρο. Και «τώρα θα τον φάει...τώρα θα τον φάει»...Και με πιάνει τρέλα μήπως οδηγήσω με τη σκέψη μου τον καρχαρία προς αυτόν...

9. ΟΛΓΑ: ...και τις φήμες να φτερουγίζουν τήδε κακείσε...

ΧΡΥΣΑΝΘΗ: «Φτερουγίζουν»; Φτερακάνε!

10. ΕΛΕΝΗ. Γνωρίζω εγώ περιπτώσεις-Ουουουουου!

ΧΡΥΣΑΝΘΗ: (χάχανα) Περιπτωσάρες!

11. ΑΥΤΟΣ: Γεννήθηκα, μεγάλωσα έμαθα, κουράστηκα, αρρώστησα, απελπίστηκα, αγωνίστηκα, νίκησα, νικήθηκα, προχώρησα, πάλεψα, ερωτεύτηκα, πείνασα, δίψασα, πόνεσα, φώναξα, πολέμησα, μάτωσα...και μεγαλώνοντας, μεγαλώνοντας, έφτασα εδώ, σήμερα, τώρα...Γιατί;

Β) Σχολιάστε τη μορφή και τη λειτουργία της απεικονιστικής επανάληψης στο ακόλουθο θεατρικό απόσπασμα:

ΜΠΕΡ: ..Κι αν θες να μάθεις, ο Μπερ δεν πήγε ποτέ στρατιώτης, γιατί ήταν κουτσός. Πολύ κουτσός μάλιστα. Κούτσαβλος.